ไทยส่งออกอาหารสัตว์เลี้ยงสุนัขและแมว สูงเป็นอันดับ 3 ของโลกในปีที่ผ่านมา
นายพูนพงษ์ นัยนาภากรณ์ ผู้อํานวยการสำนักงานนโยบายและยุทธศาสตร์การค้า เปิดเผยว่า อุตสาหกรรมอาหารสัตว์เลี้ยงของไทย มีโอกาสเติบโตสูงขึ้นต่อเนื่อง โดยมีจุดแข็งจากความได้เปรียบด้านต้นทุนแรงงานที่ต่ำกว่าคู่แข่งซึ่งเป็นประเทศพัฒนาแล้ว และไทยมีอุตสาหกรรมแปรรูปอาหารสัตว์เลี้ยงที่แข็งแกร่ง ประกอบกับปัจจุบันผู้บริโภคทั่วโลกนิยมเลี้ยงสัตว์มากขึ้น โดยมีสาเหตุหลักจากการแพร่ระบาดของโควิด-19 ที่ทำให้คนอยู่บ้านมากขึ้น รวมทั้งประชากรเป็นโสดมากขึ้นและการเข้าสู่สังคมผู้สูงอายุ ด้วยปัจจัยเหล่านี้ ตลาดสินค้าที่เกี่ยวข้องกับสัตว์เลี้ยงจึงเติบโตอย่างต่อเนื่อง จึงเป็นโอกาสของไทยในฐานะประเทศผู้ส่งออกที่สำคัญของโลกในการพัฒนาสินค้าอาหารสัตว์เลี้ยง และหากอัตราการเติบโตสูงขึ้นต่อเนื่อง ก็มีความเป็นไปได้ที่ประเทศไทยจะก้าวขึ้นเป็นผู้ส่งออกอาหารสัตว์เลี้ยงอันดับ 1 ของโลกในอนาคต ในปี 2564 ไทยเป็นผู้ส่งออกอาหารสัตว์เลี้ยงสำหรับสุนัขหรือแมว อันดับที่ 3 ของโลก มีมูลค่า 65,391 ล้านบาท ตลาดส่งออกสำคัญ ได้แก่ สหรัฐอเมริกา ญี่ปุ่น มาเลเซีย อิตาลี และ ออสเตรเลีย ซึ่งประเทศที่นำเข้าอาหารสัตว์เลี้ยงจากไทยเป็นกลุ่มประเทศที่มีกำลังซื้อสูง แสดงถึงโอกาสในการขยายตลาดอาหารสัตว์เลี้ยงของไทยในประเทศเหล่านี้ ขณะที่ มูลค่าการส่งออกอาหารสัตว์เลี้ยงของไทยไปยังประเทศในอาเซียนและเอเชียใต้ ยังมีการเติบโตอย่างต่อเนื่อง และมีแนวโน้มที่จะเป็นตลาดส่งออกสำคัญของไทยในอนาคตด้วยอย่างไรก็ตาม อุตสาหกรรมอาหารสัตว์เลี้ยงของไทย ต้องให้ความสำคัญกับการพัฒนาสินค้าให้มีคุณภาพ มีความน่าเชื่อถือ ปลอดภัยและมีระบบการผลิตที่มีมาตรฐาน สร้างความยั่งยืนให้กับสิ่งแวดล้อมนอกจากนี้ ต้องสร้างจุดแข็งทางการตลาดและพัฒนาสินค้าอาหารสัตว์เลี้ยงให้น่าสนใจ  รวมถึงการระบุข้อมูลสินค้าลงในบรรจุภัณฑ์ให้ครบถ้วน เนื่องจากบรรจุภัณฑ์เป็นปัจจัยสำคัญที่ดึงดูดผู้บริโภคในการเลือกซื้อสินค้า ซึ่งภาครัฐ ภาคเอกชน และหน่วยงานที่เกี่ยวข้องตลอดห่วงโซ่อุปทาน ต้องทำงานร่วมกันในการพัฒนาและขับเคลื่อนอุตสาหกรรมอาหารสัตว์เลี้ยงของไทยให้มีศักยภาพและเติบโตอย่างยั่งยืน เพื่อให้อาหารสัตว์เลี้ยงของไทยมีโอกาสเป็นผู้ส่งออกอันดับ 1 ของโลกต่อไป